Nos Oliverius humilis abbas Maceriarum et St. Plotons, archipresbiter Belnensis, notum facimus universis presentibus et futuris, quod in nostra presentia propter hoc constituti, Girardus et Iohannes, fratres, domicelli, condam filii domini Hugonis de Pratis, militis, sine cohactione aliqua, coram nobis recognoverunt se debere Iohanni de Malimonte, militi, sexaginta et undecim libras Parisien, pro quibus sexaginta undecim libris obligaverunt in manu predicti domini Iohannis et heredum suorum prout feodum suum legium, omne jus quod habent et habebunt in villa et in finagio de Perruil, tam in hominibus quam terris, domibus, pratis, nemoribus, costumis, censibus, aquis, dominio et justiciis et in omnibus aliis: que omnia sunt de feodo legio domini Iohannis de Malimonte et heredum suorum, prout predicti Girardus et Iohannes, fratres, coram nobis recognoverunt: ita tamen, quod cum predicti Girardus et Iohannes fratres vel heredes ipsorum predictas sexaginta undecim libras Parisien. solverint domino Iohanni de Malimonte predicto vel suis heredibus, omnia predicta ad dictos Girardum et Iohannem, fratres, vel ipsorum heredes, salvo feodo legio domini Iohannis predicti et heredum suorum, revertentur, et possunt supradicta de Marcio in Marcio rehabere. Datum anno Domini Mº CCº quinquagesimo quarto, mense Ianuario.